STARBUCKS สาขาแรกของโลก
ตอนนี้ผมอยู่ที่เมือง SEATTLE ประเทศสหรัฐอเมริกา เมืองนี้เป็นเมืองที่น่าอยู่มากในความรู้สึกของผม อากาศดี ผู้คนเป็นมิตร บ้านเมืองสะอาด ดูปลอดภัย รู้หรือไม่ว่า ที่นี่เป็นจุดเริ่มต้นเรื่องราวของบริษัทชั้นนำของโลกมากมาย เช่น Microsoft Amazon และ Boeing  แต่เรื่องที่ผมจะมาเล่าให้ฟังก่อนในวันนี้คือ Starbucks..
29 พ.ค. 2560

ตอนนี้ผมอยู่ที่เมือง SEATTLE ประเทศสหรัฐอเมริกา เมืองนี้เป็นเมืองที่น่าอยู่มากในความรู้สึกของผม อากาศดี ผู้คนเป็นมิตร บ้านเมืองสะอาด ดูปลอดภัย รู้หรือไม่ว่า ที่นี่เป็นจุดเริ่มต้นเรื่องราวของบริษัทชั้นนำของโลกมากมาย เช่น Microsoft Amazon และ Boeing
แต่เรื่องที่ผมจะมาเล่าให้ฟังก่อนในวันนี้คือ Starbucks..
Starbucks สาขาแรกเกิดขึ้นที่เมืองนี้ เมื่อ 46 ปีที่แล้ว ร้านตั้งอยู่ในย่านที่มีชื่อเสียงของเมืองชื่อ Pike Place Market
ผมได้มีโอกาสไป Starbucks สาขาแรก น่าตกใจว่ามีคนต่อแถวรอคิวร้านนี้จนล้นออกมากข้างนอกร้าน จริงๆ แล้วถัดไปอีกหัวมุมถนนก็มี Starbucks อยู่อีกร้านหนึ่ง แต่คนต่อแถวไม่มากเท่าร้านแรก จนทำให้เข้าใจได้ว่าคนที่มาต่อแถวเขาไม่ได้อยากมากินกาแฟ แต่อยากมาสัมผัสความเป็นตำนานของ Starbucks สาขาแรก
โดย Starbucks สาขาแรกก็คงเปรียบเหมือนพิพิธภัณฑ์ทางประวัติศาสตร์ของเมืองนี้ไปเรียบร้อยแล้ว..
ร้านนี้จะมีโลโก้ไม่เหมือน Starbucks สาขาอื่นๆ โลโก้จะเขียนว่า STARBUCKS COFFEE TEA SPICES (ดูในรูปของบทความ)
เมนูใหม่ๆ ของ Starbucks จะเริ่มเปิดตัวที่เมือง Seattle ก่อน แล้วค่อยเปิดตัวตามในสาขาอื่น เช่น
Starbucks Reserve เป็นเมนูกาแฟพรีเมียมที่ให้ลูกค้าเลือกได้ว่าจะเอาเมล็ดกาแฟประเภทไหน
Nitro Cold Brew เป็นการสกัดกาแฟที่ผสมฟองไนโตรเจนเข้าไปทำให้มีความนุ่มลื่น และเป็นครีม เครื่องดื่มจะมีความเย็นในตัวโดยไม่ต้องใส่น้ำแข็ง
ปัจจุบันในประเทศไทยยังไม่มี 2 เมนูนี้ แต่ที่นี่มี
สำหรับบทความนี้จะนำประวัติ Starbucks มาให้อ่านกันอีกครั้ง
เมื่อปี 1971 Starbucks ก่อตั้งโดยมีหุ้นส่วน 3 คนเป็นเพื่อนกันสมัยมหาวิทยาลัย เวลาผ่านไป 15 ปี Starbucks ยังมีแค่ 6 สาขาอยู่ในเมือง Seattle เจ้าของเดิมเห็นว่าคงอิ่มตัวแล้ว จึงขายกิจการให้หัวหน้าฝ่ายการตลาดของบริษัท ชื่อ Howard Schultz และตั้งแต่นั้นมาก็เป็นจุดเริ่มต้นของอาณาจักร Starbucks อันยิ่งใหญ่
Howard Schultz เริ่มขยายสาขาอย่างรวดเร็วไปทั่วสหรัฐอเมริกาหลังจากที่ซื้อกิจการมา ในเวลาเพียง 6 ปี Starbucks มีสาขาเพิ่มจาก 6 สาขาเป็น 150 สาขาทั่วอเมริกา รายได้เพิ่มจาก 45 ล้านบาท เป็น 2,573 ล้านบาท
ต่อมาเขาได้นำ Starbucks IPO เข้าตลาดหลักทรัพย์อเมริกาชื่อ NASDAQ ในปี 1992 ขณะนั้นบริษัทมีมูลค่า 8,750 ล้านบาท หลังจากนั้นเขาก็นำเงินสดจากที่ได้จาก IPO มาขยายสาขาอีกต่อไปเรื่อยๆ แต่ตอนนั้นคงไม่มีใครคิดว่าเขาจะขยายสาขาได้ทั่วโลก
ปี 1994 เปิดสาขาแรกที่ญี่ปุ่น
ปี 1996 เปิดสาขาแรกที่อังกฤษ
ปี 1998 เปิดสาขาแรกที่ไทย (เซ็นทรัลชิดลม)
ปี 2002 เปิดสาขาแรกที่เม็กซิโก
ปี 2007 เปิดสาขาแรกที่รัสเซีย
ปี 2013 เปิดสาขาแรกที่เวียดนาม
ปี 2015 เปิดสาขาแรกที่กัมพูชา
Starbucks ประสบความสำเร็จในการขยายสาขาอย่างรวดเร็วทั่วโลก ต้องยอมรับว่าคุณ Howard Schultz มีส่วนสำคัญในความสำเร็จนี้ และปีนี้เขาจะวางมือในการบริหาร Starbucks แล้ว หลังจากที่เขาซื้อกิจการมาเมื่อ 31 ปีที่แล้ว และหลังจากเข้าตลาดหลักทรัพย์มา 25 ปี
ความสำเร็จมากขนาดไหนลองนึกภาพตาม
ปี 1986 ซื้อกิจการต่อจากเจ้าของเดิม
Starbucks มี 6 สาขา
ยอดขาย 45 ล้านบาท
6 ปีต่อมา..
ปี 1992 นำบริษัทเข้าตลาดหลักทรัพย์
Starbucks มี 150 สาขา
ยอดขาย 2,573 ล้านบาท
มูลค่าบริษัท 8,750 ล้านบาท
25 ปีต่อมา..
ปี 2017
Starbucks มี 26,000 สาขา
ยอดขาย 760,000 ล้านบาท
มูลค่าบริษัท 2,800,000 ล้านบาท
คงไม่มีใครคิดว่าร้านกาแฟสามารถเปิดได้ถึง 26,000 สาขา แต่คุณ Howard Schultz ทำได้
มีข้อมูลที่น่าสนใจคือ ถ้าเราลงทุนซื้อหุ้น Starbucks 1 ล้านบาทตอน Starbucks เข้าตลาดหลักทรัพย์ เมื่อปี 1992 แล้วนั่งเฉยๆ
25 ปีต่อมา..
เงินลงทุนนั้นจะมีมูลค่า
180 ล้านบาท